Suvestinė redakcija nuo 2019-12-20

|  |  |
| --- | --- |
|  |  |

**PROCEDŪRA**

**MOKYMO ORGANIZAVIMAS**

**P9**

**I SKYRIUS**

**MOKYMO ORGANIZAVIMO PROCESO SCHEMA**

Pedagoginė ir kita su studijomis susijusi veikla

Profesinės kvalifikacijos tobulinimas

Studentų praktika ir moksliniai tyrimai

Rezidentūra

Podoktorantūra

Doktorantūra

Finansavimas

Atsiskaitymas ir vertinimas

Planavimas ir koordinavimas

**II SKYRIUS**

**SANTRUMPOS, TERMINAI IR APIBRĖŽIMAI**

**1. Šioje procedūroje vartojami terminai ir apibrėžimai:**

* 1. **Doktorantas** – trečios studijų pakopos studentas ir tyrėjas.
	2. **Doktoranto mokslinis vadovas** – mokslininkas, atliekantis disertacijos tematika mokslinius tyrimus, atitinkantis Lietuvos Respublikos Švietimo ir mokslo ministerijos nustatytus kvalifikacinius reikalavimus ir vadovaujantis doktoranto studijoms bei moksliniams tyrimams.
	3. **Doktorantūra** – mokslininkams rengti skirtos trečiosios pakopos universitetinės studijos, į kurias be tam tikrų kursų studijų įeina moksliniai tyrimai ir disertacijos rengimas. Į doktorantūrą priimami asmenys, baigę magistrantūros ar vientisąsias studijas.
	4. **Gydytojas rezidentas** – medicinos gydytojas, studijuojantis medicinos rezidentūroje ir dirbantis gydytoju rezidentu, prižiūrimas gydytojo rezidento vadovo.
	5. **Institucijos praktikos vadovas** – praktikos institucijos darbuotojas, paskirtas studento praktikos vadovu atsižvelgiant į studento praktinio mokymo trišalėje sutartyje keliamus reikalavimus.
	6. **Medicinos rezidentūra** (toliau – rezidentūra) – laipsnio nesuteikiančios universitetinės medicinos krypties studijos, skirtos gydytojui, siekiančiam įgyti ar pakeisti medicinos praktikos rūšies gydytojo profesinę kvalifikaciją.
	7. **Mokslinė-mokomoji rytinė konferencija – I**nstituto padalinių, vykdančių mokslinę ir/ar klinikinę veiklą, darbuotojų susirinkimas, skirtas darbuotojų kvalifikacijos kėlimui ir mokslinės kompetencijos didinimui.
	8. **Mokslininkų susirinkimas – I**nstituto padalinių, vykdančių mokslinę ir/ar klinikinę veiklą, darbuotojų susirinkimas, turintis sprendimo teisę tvirtinant Instituto mokslo temas, kitus mokslinius projektus ir jų ataskaitas, vertinti doktorantūros studijų eigą.
	9. **Mokslinis podoktorantūros stažuotės vadovas** – aukšto (tarptautinio) lygio mokslininkas, Priimančiosios institucijos darbuotojas, kuris kartu su Stažuotuoju parengia Paraišką ir sėkmingos Paraiškos atveju, Stažuotės metu, dirba kartu su Stažuotoju bei prižiūri jo darbą.
	10. **Praktika** – studijų programos dalis, kurios metu studento įgytos programos pagrindų ir specialaus lavinimo žinios, kompetencijos ir gebėjimai įtvirtinami, pritaikomi ir tobulinami praktinėje profesinėje veikloje.
	11. **Praktikos institucija** – įmonė arba organizacija, atitinkanti studijų programoje numatytos praktikos materialinį, teorinį ir praktinį ugdomąjį lygį ir priimanti studentą praktikantą atlikti praktiką, remiantis praktikos organizavimo dvišale sutartimi arba, tam tikrais atvejais, kita susitarimo tarp akademinių kamieninių padalinių ir praktikos institucijos forma.
	12. **Praktikos organizavimo dvišalė sutartis** – Universiteto numatyta tvarka sudaryta Universiteto ir praktikos institucijos studentų praktikos organizavimo ir priėmimo sutartis.
	13. **Priimančioji institucija** – bet kuri Lietuvos aukštoji mokykla, mokslinių tyrimų institutas, kitos mokslinius tyrimus vykdančios įstaigos ar įmonės pretenduojančios į podoktorantūros stažuotės finansavimą.
	14. **Rezidento vadovas** – sveikatos priežiūros specialistas, dirbantis Rezidentūros bazėje ir turintis ne mažesnį kaip 5 metų darbo stažą pagal profesinę kvalifikaciją.
	15. **Rezidentūros bazė** - Vilniaus universiteto ligoninė ar universiteto įvertinta ir parinkta atitinkamos rezidentūros programos ar jos dalies profesinės veiklos praktikai atlikti įstaiga, turinti teisę teikti asmens sveikatos priežiūros paslaugas ir odontologijos priežiūros paslaugas.
	16. **Savanoriškos praktikos sutartis** – pagal 2016 m. spalio 24 d. socialinės apsaugos ir darbo ministro įsakymu Nr. A1-573 patvirtintą pavyzdinę sutartį asmens ir pasirinktos įstaigos susitarimas dėl savanoriškos praktikos vykdymo.
	17. **Stažuotojas** – asmuo, turintis mokslų daktaro laipsnį, suteiktą Lietuvos arba užsienio mokslo ir studijų institucijos, kuriam nuo daktaro laipsnio suteikimo yra praėję ne daugiau kaip 5 metai (motinystės ir vaiko priežiūros atostogos į šį laikotarpį neįskaičiuojamos) bei dalyvaujantis podoktorantūros stažuočių finansavimo konkurse.
	18. **Studentas praktikantas** – studentas (klausytojas), studijuojantis pagal nuosekliųjų studijų programą ir atliekantis joje numatytą praktiką.
	19. **Studento praktinio mokymo trišalė** sutartis – pagal Lietuvos Respublikos švietimo ir mokslo ministro 2016 m. lapkričio 16 d. įsakymu Nr. V-1011 patvirtintą pavyzdinę sutartį Universiteto, praktikos institucijos ir studento susitarimas dėl studento praktinės veiklos.

**2. Šioje procedūroje vartojamos santrumpos:**

* 1. **Aukštoji mokykla –** studijų ir mokslo įstaiga, rengianti specialistus su aukštuoju išsilavinimu bei vykdanti tyrimus.
	2. **Institutas – Nacionalinis vėžio institutas.**
	3. **KVS** – kokybės vadybos sistema.

**III SKYRIUS**

**PROCESĄ REGLAMENTUOJANTYS DOKUMENTAI**

3. Procedūra parengta pagal:

3.1. Lietuvos Respublikos švietimo įstatymas.

3.2. Lietuvos Respublikos mokslo ir studijų įstatymas.

3.3. Nacionalinio vėžio instituto įstatai.

3.4. Švietimo ir mokslo ministro įsakymu patvirtinti Mokslo doktorantūros nuostatais.

3.5. Lietuvos Respublikos Socialinės apsaugos ir darbo ministro įsakymu patvirtintas savanoriškos praktikos atlikimo tvarkos aprašas.

3.6. Lietuvos mokslo tarybos pirmininko įsakymu patvirtintas konkursinės doktorantūros įgyvendinimo tvarkos aprašas.

3.7. Lietuvos Respublikos medicinos praktikos įstatymas.

3.8. Lietuvos Respublikos Vyriausybės nutarimu patvirtintas gydytojų rengimas.

**IV SKYRIUS**

**PROCESO TIKSLAS**

4. Mokymo organizavimo procedūra reglamentuoja Instituto mokymo planavimo, koordinavimo, vykdymo, atskaitomybės bei vertinimo ir finansavimo tvarką (toliau – Tvarka).

5. Proceso tikslas užtikrinti veiksmingą studentų, doktorantų, rezidentų, mokslininkų ir kitų specialistų mokymą (rengimą) ir kvalifikacijos kėlimą Institute, siekiant atitikti mokymo veiklai taikomus Lietuvos Respublikos teisės aktus, klientų, pacientų ir darbuotojų poreikius.

**V SKYRIUS**

**PROCEDŪROS TAIKYMO SRITIS**

6. Ši procedūra parengta vadovaujantis Instituto įstatais, Lietuvos Respublikos teisės aktais ir taikoma visose Instituto mokymo veiklų srityse.

**VI SKYRIUS**

**PROCESO APRAŠYMAS**

**7. Pedagoginė veikla:**

7.1. Institutas kartu su Lietuvos aukštosiomis mokyklomis sutarties pagrindu bendradarbiauja atliekant mokslinius tyrimus, suteikiant mokslinę bazę mokslininkams ir specialistams rengti, dėstytojų mokslinei kvalifikacijai kelti.

**8. Studentų praktikos, mokslinių tyrimų ir savanoriškos praktikos planavimas ir koordinavimas:**

8.1. Studentai savanoriškai praktikai, praktikai ar mokslinių tyrimų atlikimui priimami atsižvelgiant į Lietuvos aukštųjų mokyklų poreikius ir į Instituto padalinių galimybes užtikrinti atitinkamą mokymosi procesą.

8.2. Instituto padaliniuose galima atlikti:

8.2.1. mokomąją praktiką:

8.2.1.1. studijų programos dalį, kurios metu studentas praktikantas tęsia dalyko studijas praktikos institucijoje ar kitoje praktikos atlikimo vietoje;

8.2.1.2. studijų programos specialaus lavinimo dalį, kurios metu studentas praktikantas susipažįsta su specialybės praktine veikla praktikos institucijoje ar kitoje praktikos atlikimo vietoje, formuoja įgūdžius, gilina teorines žinias, reikalingas tolesnėms studijoms;

8.2.2. profesinę praktiką – studijų programos dalį, kurios metu studentas praktikantas įtvirtina ir tobulina bendrąsias studijų programoje įgytas programos pagrindų ir specialaus lavinimo žinias, kompetencijas ir gebėjimus praktinėje veikloje;

8.2.3. savanorišką praktiką, kurios metu sudaromos sąlygos jauniems asmenims (nuo 16 iki 29 metų) įgyti mokslinių ir klinikinių praktinių įgūdžių.

8.3. Pagal studijų programą organizuojant studentų praktiką ar mokslinių tyrimų atlikimą pasirašomos praktikos organizavimo ar mokslinių tyrimų atlikimo dvišalės arba trišalės sutartys.

8.4. Vadovaujantis padalinių poreikiais ir galimybėmis vykdyti savanorišką praktiką ir sutikus priimti asmenį atlikti savanorišką praktiką, asmenys savarankiškai sudaro dvišales sutartis su Institutu dėl praktikos atlikimo.

8.5. Studentas, planuojantis Institute atlikti praktiką ar mokslinį tyrimą, ar asmuo – savanorišką praktiką, turi:

8.5.1. būti susipažinęs su Lietuvos bioetikos komiteto teisės aktais, reglamentuojančiais leidimo atlikti biomedicininį tyrimą išdavimą, ir, atsižvelgiant į planuojamą plėtoti mokslinę veiklą, turėti leidimą (finansuojama asmeninėmis, mokymosi įstaigos ar kitomis, bet ne Instituto lėšomis) arba ne, jei tai vienkartis mokslinis darbas be jokios išeigos;

8.5.2. kreiptis į pasirinkto padalinio, kuriame planuoja atlikti praktiką ar mokslinius tyrimus, vadovą dėl galimybių praktikai ar moksliniams tyrimams;

8.5.3. gavus sutikimą praktikos atlikimui ar mokslinių tyrimų vykdymui, atvykti ne vėliau kaip prieš 3 darbo dienas iki planuojamų mokslinių tyrimų pradžios į Strategijos ir inovacijų skyrių su visais reikalingais dokumentais;

8.5.4. užpildyti prašymą (1 priedas) ir pasirašyti konfidencialumo pasižadėjimą (Dokumentųvaldymo procedūros P1 33 priedas) bei pasirašyti dvišalę savanoriškos praktikos atlikimo sutartį (2 priedas) ar Studento praktinio mokymo sutartį (5 priedas).

8.5.5. tais atvejais kai baigiamajame darbe yra naudojami klinikiniai duomenys ar vaizdai, studentas, prieš atlikdamas klinikinių duomenų rinkimą ir tvarkymą, privalo gauti Instituto direktoriaus ar jo įgalioto asmens leidimą dėl klinikinių duomenų naudojimo baigiamajame darbe. Tuo tikslu studentas pateikia prašymą ir paciento sutikimą (6-7 priedas).

**9. Studentų praktikos ir mokslinių tyrimų atsiskaitymas ir vertinimas:**

9.1. Kiekviena praktika ar mokslinių tyrimų atlikimas yra mokymosi procesas, kurio kokybei užtikrinti praktikos metu yra organizuojama praktikos priežiūra. Atsakingas asmuo – Instituto praktikos vadovas.

9.2. Praktikos pabaigoje studentas praktikantas ir Instituto praktikos vadovas įvertina praktiką, užpildydami praktinės veiklos įvertinimo anketą (anketa – Universiteto/ar kitos mokymo įstaigos paruoštas dokumentas).

**10. Studentų praktikos ir mokslinių tyrimų finansavimas:**

10.1. Pagal sutartis su aukštosiomis mokyklomis lėšos gali būti skiriamos studento stipendijai ir praktikos vadovui.

10.2. Organizuojant savanorišką praktiką – Institutas prisideda prie Lietuvos asmenų užimtumo didinimo, negaudamas finansavimo šios veiklos vykdymui.

**11. Doktorantūros planavimas ir koordinavimas:**

11.1. Institute dirbančių doktorantų rengiamų disertacijų mokslinių tyrimų dalis atliekama vadovaujantis aukštosios mokyklos, kurioje studijuoja doktorantas, doktorantūrą reglamentuojančiais dokumentais, kurie nustato doktorantūros studijų, doktoranto mokslinių tyrimų, disertacijos rengimo ir nagrinėjimo, gynimo ir mokslo daktaro laipsnio suteikimo tvarką.

11.2. Institute dirbantys doktorantai ir eksternai studijuojantys Lietuvos aukštųjų mokyklų doktorantūroje, pasirašę sutartį su Institutu (3 priedas) gali naudotis Instituto moksline-klinikine bazėmis ir vykdyti mokslinius tyrimus disertacijos tema.

11.3. Institutas neprisiima jokių su doktorantūros vykdymu susijusių finansinių įsipareigojimų, tačiau doktorantui ar eksternui einamųjų metų pabaigoje pateikus argumentuotą prašymą (4 priedas) ateinantiems metams, esant finansinėms galimybėms, gali prisidėti prie disertacijų rengimo ar gynimo išlaidų padengimo.

**12. Doktorantūros atsiskaitymas ir vertinimas:**

12.1. Doktorantas privalo kartą metuose pristatyti savo vykdomos doktorantūros tarpinius rezultatus (ir prieš ginantis – baigiamuosius rezultatus) Instituto mokslininkų susirinkime, suderinęs su moksliniu sekretoriumi, kad jo tema būtų įtraukta į mokslininkų susirinkimų kalendorinį planą.

12.2. Doktorantūros vertinimas vyksta Lietuvos aukštojoje mokykloje, kurioje studijuoja doktorantas ar eksternas, laikant baigiamuosius egzaminus ir ginantis disertaciją.

**13. Doktorantūros finansavimas:**

13.1. Iš Lietuvos Respublikos valstybės biudžeto, turint doktorantūros teisę arba jungtinės doktorantūros teisę.

13.2. Iš Europos Sąjungos struktūrinių fondų projektų pagal Lietuvos mokslo tarybos skelbiamus kvietimus konkursinei doktorantūrai.

**14. Podoktorantūros stažuočių (mokslinių tyrimų atlikimo) planavimas ir koordinavimas:**

14.1. Institute pagal Lietuvos mokslo tarybos skelbiamus kvietimus organizuojamas paraiškų teikimas podoktorantūros stažuočių konkursui.

14.2. Darbuotojai, norintys būti stažuotojais ar stažuotojų vadovais, registruojasi podoktorantūros informacinėje sistemoje.

14.3. Registruojantis informacinėje sistemoje tiek stažuotojas, tiek stažuotės vadovas privalo informuoti direktoriaus pavaduotoją mokslui ir plėtrai apie pateiktą mokslinių tyrimų temą.

14.4. Stažuotojas, radęs pagal savo mokslinių tyrimų temą stažuotės vadovą arba vadovas pagal pateiktą temą stažuotoją – rengia paraišką ir teikia konkursui.

14.5. Sėkmės atveju, laimėjus konkursą, pasirašomos podoktorantūros stažuotės (mokslinių tyrimų atlikimo) sutartys.

14.6. Po podoktorantūros stažuotės Instituto darbuotojas gali grįžti dirbti į Institutą be konkurso ir susigrąžinti ankstesnes pareigas ir jas eiti iki kadencijos pabaigos, jeigu tam pritaria Instituto administracija.

**15. Podoktorantūros (mokslinių tyrimų atlikimo) atsiskaitymas ir vertinimas:**

15.1. Mokslinių tyrimų atlikimas yra mokymosi procesas, kurio kokybei užtikrinti organizuojama jo priežiūra. Atsakingas asmuo – stažuotės vadovas.

**16. Podoktorantūros (mokslinių tyrimų atlikimo) finansavimas:**

16.1. Pagal Lietuvos mokslo tarybos skelbiamus kvietimus podoktorantūros (mokslinių tyrimų atlikimo) atlikimui ir pasirašytas sutartis.

**17. Rezidentūros planavimas ir koordinavimas:**

17.1. Rezidentūra Institute vykdoma vadovaujantis Lietuvos Respublikos medicinos praktikos įstatymu, Lietuvos Respublikos Vyriausybės nutarimu patvirtintu gydytojų rengimu, kitais teisės aktais ir Vilniaus universiteto medicinos ir odontologijos rezidentūros ir Lietuvos sveikatos mokslų universiteto rezidentūros studijų reglamentais, nes Institutas yra rezidentūros bazė, turinti teisę teikti asmens sveikatos priežiūros paslaugas.

17.2. Institute vykdoma:

17.2.1. radioterapinė onkologija;

17.2.2. chemoterapinė onkologija;

17.2.3. kitų specialybių rezidentų bendrosios onkologijos ciklo rezidentūra.

17.4. Mokslo metų pradžioje gaunami rezidentų vardiniai sąrašai, pagal kuriuos aukštosios mokyklos su rezidentūros baze sudaro praktinio mokymo trišales sutartis ir pagal jas atliekama rezidentūros praktinė dalis.

17.5. Rezidentas praktinių įgūdžių ir klinikinės patirties įgyja per rezidentūros programų ciklus rezidentūros bazėje, vadovaujant paskirtam ciklo vadovui.

17.6. Rezidentas, planuojantis Institute atlikti rezidentūrą, turi:

17.6.1. atvykti ne vėliau kaip prieš 3 darbo dienas iki rezidentūros pradžios į Strategijos ir inovacijų skyrių su visais reikalingais dokumentais. Darbinantis reikalingi dokumentai nurodyti Žmogiškųjų išteklių valdymo procedūroje P18 ir Dokumentų valdymo procedūroje P1;

17.6.2. užpildyti prašymą (Dokumentų valdymo procedūros P1 32 priedas), pasirašyti konfidencialumo pasižadėjimą Dokumentų valdymo procedūros P1 33 priedas) bei kitus dokumentus, kurie pasirašomi priimant darbuotoją į darbą. Dokumentai nurodyti Žmogiškųjų išteklių valdymo procedūroje P18, Dokumentų valdymo procedūroje P1.

**18. Rezidentūros atsiskaitymas ir vertinimas:**

18.1. Ciklo metu 1 ir 2 metų rezidentų atliktas darbas vertinamas įskaita. Vertina ciklo vadovas, kurį paskiria specialybės koordinatorius.

18.2. Paskutiniųjų metų rezidentų vertinimas vyksta laikant egzaminą.

18.3. Vertinimas vyksta „Elektroninėje gydytojo rezidento knygelėje“. Prisijungimus turi specialybių koordinatoriai.

18.4. Rezidentas (radioterapinės ar chemoterapinės onkologijos) privalo kartą metuose pristatyti savo vykdomą veiklą Instituto mokslinėje-mokomojoje rytinėje konferencijoje, suderinęs su moksliniu sekretoriumi, kad jo tema būtų įtraukta į mokslinių-mokomųjų rytinių konferencijų kalendorinį planą.

**19. Rezidentūros finansavimas**:

19.1. Rezidentūros išlaidos finansuojamos iš Lietuvos Respublikos valstybės biudžeto.

19.2. Rezidentūros išlaidos, studijuojant Lietuvos Respublikos valstybės biudžeto nefinansuojamoje vietoje, dengiamos asmeninėmis studijuojančio lėšomis.

**20. Sveikatos priežiūros ir kitų Instituto specialistų profesinės kvalifikacijos tobulinimas:**

20.1. Sveikatos priežiūrosir kitų Instituto specialistų profesinės kvalifikacijos tobulinimas aprašytas tvarkos apraše TA1 P9.

**21. Kokybės užtikrinimas ir kontrolė:**

21.1. Proceso šeimininkas ne rečiau kaip kartą per metus arba iškilus poreikiui atlieka proceso rizikų identifikavimą ir įvertinimą, kurį teikia vyriausiajam specialistui kokybės vadybai.

21.2. Įvertinus proceso rizikų dydį, proceso šeimininkas, dalyvaujant susijusiems su veikla darbuotojams, nustato rizikų valdymo priemones ir paskiria už jų įgyvendinimą atsakingus darbuotojus. Įrašai apie valdymo priemones ir atsakingus darbuotojus įrašomi proceso rizikų valdymo veiksmų plane (Rizikos valdymas P2 procedūros 3 priedas).

21.3. Kokybės vadybos sistemos vidaus audito metu nustatytos gerinimo galimybės, pastabos, neatitiktys yra valdomos vadovaujantis teisės aktais reglamentuojančiais NVI KVS valdymą. Atliekama neatitikčių, pastabų priežasčių analizė, nustatomi ir įgyvendinami korekciniai, prevenciniai bei gerinimo veiksmai.

21.4. Jei darbuotojas procese nustato neatitikimą, turi apie tai informuoti proceso šeimininką ir atlikti veiksmus, numatytus procedūroje Neatitikčių ir nepageidaujamų įvykių valdymas P22.

**VII SKYRIUS**

**ATSAKOMYBĖS**

22. Direktoriaus pavaduotojas mokslui ir plėtrai:

22.1. tarpininkauja dėl:

22.1.1. pedagoginės veiklos galimybių Instituto darbuotojams aukštosiose mokyklose, siūlo dėstytojus ir kuratorius;

22.1.2. priėmimo į Lietuvos aukštųjų mokyklų doktorantūrą ir tyrimų disertacijos tema vykdymo Institute.

22.2. derina klausimus su aukštosiomis mokyklomis dėl:

22.2.1. doktorantūros teisės ir/ar jungtinės doktorantūros vykdymo onkologijos ir gretutinėse kryptyse;

22.2.2. motyvacinių pokalbių organizavimo rezidentams;

22.2.3. rezidentų bendrosios onkologijos ciklo srautų Institute;

22.2.4. valstybės finansuojamų ir nefinansuojamų vietų Institute chemoterapinės ir radioterapinės rezidentūros studijų programoms;

22.2.5. Institute vykdomų rezidentūros studijų programų koordinatorių kandidatūrų.

22.3. tvirtina:

22.3.1. Institute vykdomos pedagoginės veiklos kalendorinius planus ir veiklos ataskaitas;

22.3.2. rezidentų motyvacinių pokalbių ir egzaminų vertinimo komisijas.

22.4. sprendžia klausimus dėl Instituto mokslo-mokymo-klinikinės bazės naudojimo ir patalpų užimtumo.

22.5. dalyvaujantiems mokymo procese skiria kompetentingus vadovus, atsižvelgdamas į studijų programas ar norimus įgyti praktinius įgūdžius, numato darbo vietą, garantuojančią saugos ir sveikatos bei higienos normų atitikimą, suteikia galimybes stebėti specialistų darbą, pačiam savarankiškai dirbti.

22.6. įpareigoja praktikų, mokslinių tyrimų, stažuočių, rezidentų, doktorantų vadovus laikytis sutartyse numatytų priimančiosios institucijos įsipareigojimų, aprūpinti dalyvaujančius mokymo procese būtinomis priemonėmis ir dokumentacija bei supažindinti (jei reikia ir pasirašytinai) su Instituto dokumentais pagal galiojančią vidaus tvarką.

22.7. atlieka kasmetinę mokymo proceso kokybės vertinimo analizę, kurią teikia Instituto vadovybei.

22.8. atsakingas už šioje procedūroje nurodytų reikalavimų vykdymo organizavimą ir priežiūrą, procedūros peržiūrą ir atnaujinimą (jeigu reikia) ne rečiau nei kartą per metus, už dokumentacijos tvarkymo ir atsiskaitymo kontrolę.

23. Direktoriaus pavaduotojas klinikai atsakingas:

23.1. už rezidentų įdarbinimą:

23.2. kompetentingo ciklo vadovo, atsižvelgdamas į „Elektroninėje gydytojo rezidento knygelėje“ pateiktą informaciją, paskyrimą;

23.3. darbo vietos, garantuojančią saugos ir sveikatos bei higienos normų atitikimą, numatymą;

23.4. galimybių stebėti specialistų darbą, pačiam savarankiškai dirbti, suteikimą;

23.5. paskirtų ciklų vadovų įpareigojimą aprūpinti rezidentus praktinio mokymo užduotimis ir jų vykdymui reikiama dokumentacija, reikalingomis priemonėmis bei supažindinti (jei reikia ir pasirašytinai) su Instituto dokumentais pagal galiojančią vidaus tvarką.

24. Mokslinis sekretorius atsakingas už mokslininkų susirinkimų organizavimą ir mokymo procese dalyvaujančių darbuotojų/asmenų veiklos pristatymų, tarpinių ir baigiamųjų atsiskaitymų kontrolę.

25. Vadovai, paskirti už konkretų mokymo procesą, atsakingi už kasmetinių ataskaitų (laisva forma) apie vykdytą veiklą pateikimą.

26. Strategijos ir inovacijų skyrius atsako už dokumentacijos sutvarkymą priimant rezidentus, stažuotojus į darbą, priimant studentus savanoriškai praktikai, praktikai ar moksliniam tyrimui bei dokumentų, susijusių su mokslininkų, kitų specialistų mokymu ir su darbuotojų kvalifikacijos kėlimu, vizavimą ir pateikimą.

27. Finansų ir ekonomikos skyrius atsakingas už sutarčių, susijusių su mokymų organizavimu, apskaitą, jų saugojimą, vykdymo kontrolę ir perdavimą Archyvui pagal galiojančią tvarką.

28. Instituto darbuotojai, dėstantys aukštosiose mokyklose, atsakingi už direktoriaus pavaduotojo mokslui ir plėtrai informavimą apie savo pedagoginės veiklos vykdymą, susijusį su Institutu.

29. Darbuotojai/asmenys dalyvaujantys mokymo procese atsakingi už šioje procedūroje nurodytos tvarkos laikymąsi.

**VIII SKYRIUS**

**SU PROCESU SUSIJĘ DOKUMENTAI**

30. Sveikatos priežiūros specialistų profesinės kvalifikacijos tobulinimas aprašytas tvarkos apraše TA1 P9.

31. Procedūros aprašymas: Žmogiškųjų išteklių valdymas P18.

32. Procedūros aprašymas: Neatitikčių ir nepageidaujamų įvykių valdymas P22.

33. Procedūros aprašymas: Rizikos valdymas P2.

34. Dokumentų valdymas P1.

**IX SKYRIUS**

**PRIEDAI**

35. 1 priedas. Prašymas dėl leidimo atlikti praktiką/apklausą/tyrimą.

36. 2 priedas. Savanoriškos praktikos sutarties forma.

37. 3 priedas. Mokslinių tyrimų atlikimo Institute rengiant disertaciją sutarties forma.

38. 4 priedas. Prašymas dėl disertacijos išlaidų apmokėjimo.

39. 5 priedas. Studento praktinio mokymo sutartis.

40. 6 priedas. Paciento sutikimas dėl klinikinių duomenų ir vaizdų rinkimo ir tvarkymo.

41. 7 priedas. Prašymas dėl klinikinių duomenų naudojimo baigiamajame darbe.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_